钦定古今图书集成/明伦汇编/氏族典/第065卷 > 《廖用贤尚友录》 > 虞世基
## 钦定古今图书集成/明伦汇编/氏族典/第065卷 > 《廖用贤尚友录》 > 虞世基

按《隋书虞世基传》：“世基字茂世，会稽馀姚人。幼沉静，
博学，有高才，兼善草隶。仕陈，释褐建安王法曹参军
事，历祠部、殿中二曹郎，太子中舍人，迁中庶子、散骑
常侍、尚书左丞。及陈灭归国，为通直郎，直内史省。未
几，拜内史舍人。炀帝即位，迁内史侍郎，以母忧去职，
诏起令视事。帝重其才，亲礼逾厚，专典机密，参掌朝”
政。辽东之役，进位金紫光禄大夫。帝幸江都，次巩县，
世基以盗贼日盛，请发兵屯洛口仓，帝不从。世基知
不可谏，又惧祸及，虽居近侍，唯诺取容，不敢忤意。后
有告败者，乃损抑表状，不以实闻。鬻官卖狱，贿赂公
行，朝野咸共疾怨。宇文化及杀逆，世基乃见害。